Si Palui: Sangu ka Balikpapan
“Urangnya sebenarnya ada haja di rumah. Ya macam-macamlah alasan, karana kuler?” sahut Palui.
BAHARI rami di kampung Palui, hibak tarus langgar, hibak tarus bila sambahyang maghrib, isya wan subuh. Karana banyak urang tuhanya wan kakanakan ka langgar sambahyang bajamaah. Wayah ini paling banyak dua shaf di langgar, apalagi subuh tatinggal baampat balima haja lagi.
”Ka mana urangnya ini, kada tapi banyak lagi nang ka langgar?” takun Garbus ka Palui.
“Urangnya sebenarnya ada haja di rumah. Ya macam-macamlah alasan, karana kuler?” sahut Palui.
“Rasa maras aku wan langgar, bangunannya bagus, urangnya puang?” jar Tulamak jua pina marista.
“Apalagi malam Jumahat, tadarusan Alquran limbah isya urangnya itu-itu haja, ketua RT gin kada bisa turun jua?” jawab Palui manambahi pander Tulamak.
“Kalau pacang ka agama sulit wayah ini, tapi bila pacang bakarisminan, ba karaokean, banyak nang katuju, hibak lapangan bola di kampung urang malihatnya. Bila tabliq agama kada banyak urang nang datangan,” Garbus sakalinya kritis jua.
Salawas banyak nang maninggal dunia wayah ini, baik nang tuha maupun nang anum, Palui banyak di langgar haja. Buktinya tuntung bawirid maghrib, urang bulikan Palui batahan di langgar sampai isya. Kaya itu jua limbah sambahyang subuh, Palui hakun jam tujuh hanyar bulikan ka rumah.”Napa abahnya wayah ini banyak badiam di langgar haja? Anak bini bahanu mancarii pian?” jar nang bini marawa ka laki.
“Aku ini umanya ai, umur 45 tahun sudah,rasa tuha, parak wan…,” jawab Palui.
“Parak wan siapa?” sahut nang bini heran.
“Parak wan alam kubur, jadi aku handak basangu banyak-banyak ka balikpapan itu…,” jawab Palui mahalabiu.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn